NGV: Parlement gee uitstel om regsmenings in te win(Argieffoto: Ayanda Ndamane/ANA) Die parlement se portefeuljekomitee het nou ingestem om meer tyd aan opposisiepartye te gun om hul eie regsmenings oor die wetsontwerp vir die Nasionale Gesondheidsversekering (NGV) in te win. Dít volg nadat die komitee verlede week aangedui het dat hy nie bereid is om dit te doen nie, wat partye met net twee dae gelaat het om regsmenings te bekom. In reaksie hierop het die Vryheidsfront Plus ’n skrywe van sy regspan by die parlement laat aflewer waarin die parlement op terme geplaas word. Die parlement is in dié skrywe versoek om billike tyd aan partye te gun om hierdie regsmenings in te win. “Hierdie optrede is genoodsaak nadat die VF Plus verlede Woensdag (22 Maart) uit protes die komiteevergadering verlaat het oor die weiering om uitstel aan partye vir regsmenings te gee,” het Philip van Staden, die VF Plus se woordvoerder oor gesondheid, gesê. “Die VF Plus se standpunt was dat die parlement en staat se regsadviseurs twee maande tyd gegun is om hul menings te formuleer terwyl opposisiepartye net twee dae gegun is. Die VF Plus het die komitee reeds op 15 Maart 2023 versoek om uitstel vir die regsmenings. Die versoek is summier geweier.” Van Staden sê die party se regskrywes is Woensdagoggend tydens ’n sitting van die portefeuljekomitee voorgehou. Tydens dié sitting het die komitee aangedui dat uitstel tot 5 April gegee sal word, hoewel die party vir uitstel tot 19 April gevra het. Nietemin beskou die VF Plus die uitstel as “’n oorwinning vir die demokratiese prosesse van die parlement”. “Die party sal voortgaan om druk toe te pas aangaande die NGV om te sorg dat die ANC nie die wetsontwerp bloot deurjaag nie. “Die VF Plus se regsverteenwoordigers sal ook voortdurend die proses monitor.”